Oglas

V sindikatu pričakujejo, da bodo pogajanja nadaljevali na točki, kjer so jih končali s prejšnjo vlado. V manj pa ne nameravajo privoliti.

Predsednica stavkovnega odbora Jelka Velički je po seji izvršnega odbora spomnila, da so boj za izboljšanje plač učiteljic in učiteljev ter drugih delavcev v vzgoji in izobraževanju začeli pred letom dni. Kot je poudarila, se njihovo nezadovoljstvo krepi in nimajo več potrpljenja. Učitelji, ki bodo v petek oznamovali svoj dan, po njenih besedah nimajo razloga za zadovoljstvo, saj se morajo še vedno boriti, da bo njihov poklic vrednoten tako, kot so drugi poklici s primerljivo izobrazbo. Glavni tajnik sindikata Branimir Štrukelj pa je dodal, da se je vrednotenje njihovega dela v odnosu do drugih dejavnosti še poslabšalo.

Tako je glavni stavkovni odbor sindikata sprejel več sklepov. Vztrajajo, da se pogajanja z vlado nadaljujejo od točke, na kateri so bila prekinjena z odstopom prejšnjega premierja Mira Cerarja. Sviz se pod ravnjo usklajenih zvišanj in drugih usklajenih zahtev ni pripravljen pogajati, je poudarila Veličkijeva. Pojasnila je tudi, da se strinjajo z oceno ministra za javno upravo Rudija Medveda, da bi lahko pogajanja o stavkovnih zahtevah hitro zaključili, pri čemer za Sviz po njenih besedah napoved hitrega zaključka pomeni, da je pogajanja mogoče končati najpozneje do konca novembra.

Stavko bodo v primeru sporazuma zamrznili

Če bodo pred 4. decembrom parafirali sporazum o stavkovnih zahtevah, bodo stavko preložili in po podpisu ustreznih sprememb kolektivnih pogodb tudi odpovedali, sicer za 4., 5. in 6. december napovedujejo nadaljevanje stavke, stavkovne dneve pa bodo nato ponavljali vse do izpolnitve zahtev, je napovedala. Priprave na decembrsko nadaljevanje stavke bodo začeli takoj.

Kot je spomnil Štrukelj, so se tik pred prekinitvijo pogajanj uskladili o dvigu plač za dva plačna razreda za vse strokovne delavce: vzgojitelje, učitelje, svetovalce, knjižničarje. Razredniki bi bili za čas opravljanja te funkcije uvrščeni še en plačni razred više. Za en plačni razred bi povišali tudi možnost kariernega napredovanja. Ob tem pa je sindikat za tiste z minimalno plačo ali pod njo zahteval regres v višini 1050 evrov bruto, je pojasnil Štrukelj.

Štrukelj: Ne zahtevamo nikakršnega privilegija

Dodal je, da sta ostali odprti vprašanji vrednotenja dela strokovnih sodelavcev na univerzah, ki imajo sedmo stopnjo izobrazbe, za katere so zahtevali dvig plač za tri plačne razrede, a je vlada privolila le za dva. Prav tako so ostali datumi uveljavitve, kjer po Štrukljevih besedah ni bilo soglasja pri tistih, ki bi napredovali za tri plačne razrede. Štrukelj je poudaril, da ne zahtevajo ničesar posebnega, nikakršnega privilegija, ne bodo pa pristali na to, da se njihovo delo razvrednoti. Dokler dogovora ne sklenejo, pa vlada ne bo imela miru v šolskih klopeh, v vrtcih, na univerzah, je napovedal.

Glavni stavkovni odbor sindikata je sicer danes še sklenil, da bo Sviz na pogajanjih zahteval, da se tudi v kulturi in sociali karierni razpon strokovnih delavcev in delavk na delovnih mestih, ki so primerljiva z delovnim mestom učitelja, poviša za en plačni razred. Enako pa bodo na skupnih pogajanjih zagovarjali dodatno zvišanje plač zaposlenih do 26. plačnega razreda za en plačni razred.